Freesia is 'n genus van knolagtige, meerjarige plante wat hoort tot die familie Iridaceae. Die genus is vernoem na die Duitse botanikus Friedrich Freese (1795-1876). Freesias (ook genoem kammetjies) is klein kruidgewasse met ondergrondse knolletjies in 'n verskeidenheid kleure, maar hoofsaaklik wit, geel, liggeel en soms ook ligpers met pers vlekke. Die sewentien Freesia-spesies wat inheems in Suid-Afrika is word reeds die afgelope 200 jaar gekweek, maar veral die laaste 60 jaar is groot welslae met die kweek van nuwe hibrides behaal. Daarom is die hedendaagse variëteite byvoorbeeld meer gehard en word groter blomme op langer en sterker stingels gedra. Die sewentien Freesia-spesies wat in Suid-Afrika aangetref word is meestal bekend onder die volksname "aandblommetjie" en "kammetjie", terwyl Freesia corymbosa ook flissie, Freesia leichtlinii geelpypie en Freesia andersoniae bergaandblommetjie genoem word. Freesia refracta, in 'n verskeidenheid variëteite en kruisings, is een van die soorte wat baie gekweek word. Freesias word ook op groot skaal in Nederland as snyblomme vir die uitvoermark gekweek omdat dit so lig is om te vervoer.